АҞӘА, мшаԥы 17– Sputnik, Бадраҟ Аҩӡба. Тҟәарчал имҩаԥысыз ахәыҷқәеи ақәыԥшцәеи рыбжьара абокс азы раԥхьатәи атурнир иалахәын 78-ҩык аспортсменцәа иҳәеит Sputnik аинтервиу азҭаз Аԥсны апрофессионалтә бокс Афедерациа апрезидент Альберт Карди оглы.
"10-18 шықәса зхыҵуаз ахәыҷқәеи ақәыԥшцәеи еизеит атурнир иалахәхарц. Аиндаҭларақәа реихшьаалақәа мҩаԥганы ҳара далаҳкааит иреиӷьу абоксиор Ихраҿа заҭәаҳшьаз, 14 шықәса зхыҵуа Анри Аршба", — иҳәеит иара.
Иара иазгәеиҭеит аицлабра аиҿкаара ҳаракы аманы ишыҟаз.
"Аицлабрақәа мҩаԥысуан Тҟәарчалтәи аспорттә школ ахыбраҿы. Арахь иааит ахәаԥшыҩцәа жәпаҩык, ақалақь Ахадара ахаҭарнакцәа. Атурнир ашьҭахь иҳамаз аилацәажәараҿы ҳара ишьақәҳарӷәӷәеит есышықәса Тҟәарчал имҩаԥаагаларц иаарту аиндаҭларақәа", — иҳәеит Аԥсны апрофессионалтә бокс Афедерациа апрезидент Альберт Карди оглы.
Атурнир иалахәын ареспублика ақалақьқәеи араионқәеи рҟынтәи аспортсменцәа. Иара еиҿкаан Тҟәарчал ақалақь Ахадара аҿари аспорти рзы Аилаки абокси атлетика ласи рзы ахәыҷтәи ақәыԥштәи республикатә школи рыцхыраарала.